钦定古今图书集成/明伦汇编/官常典/第471卷 > 周文育
## 钦定古今图书集成/明伦汇编/官常典/第471卷 > 周文育

按《陈书》本传，“文育，字景德，义兴阳羡人也。少孤贫，本
居新安寿昌县，姓项氏，名猛奴。年十一，能反复游水
中数里，跳高五六尺，与群儿聚戏，众莫能及。义兴人
周荟为寿昌浦口戍主，见而奇之，因召与语。文育对
曰：‘母老家贫，兄姊并长大，困于赋役’。荟哀之，乃随文
育至家，就其母请，文育养为己子，母遂与之。及荟秩”
满，与文育还都，见于太子詹事周舍，请制名字，舍因
为立名文育，字景德。命兄子弘让教之书计。弘让善
隶书，写蔡邕《劝学》及古诗以遗文育，文育不之省也，
谓弘让曰：“谁能学此？取富贵，但有大槊耳。”弘让壮之，
教之骑射，文育大悦。司州刺史陈庆之与荟同郡，素
相善，启荟为前军军主。庆之使荟将五百人往新蔡
悬瓠慰劳白水蛮。蛮谋执荟以入魏，事觉，荟与文育
拒之。时贼徒甚盛，一日之中，战数十合，文育前锋陷
阵，勇冠军中。荟于阵战死，文育驰取其尸，贼不敢逼。
及夕，各引去。文育身被九创，创愈，辞请还葬。庆之壮
其节，厚加赠遗而遣之。葬讫，会卢安兴为南江督护，
启文育同行。累征俚、獠，所在有功，除南海令。安兴死
后，文育与杜僧明攻广州，为高祖所败，高祖赦之，语
在《僧明传》。后监州王励以文育为长流令，深被委任。
劢被代，文育欲与劢俱下。至大庾岭，诣卜者，卜者曰：
“君北下不过作令长，南入则为公侯。”文育曰：“足钱便
可，谁望公侯。”卜人又曰：“君须臾当暴得银至二千两，
若不见信，以此为验。”其夕，宿逆旅，有贾人求与文育
博，文育胜之，得银二千两，旦日辞劢，劢问其故，文育
以告，劢乃遣之。高祖在高要，闻其还也，大喜，遣人迎
之，厚加赏赐，分麾下配焉。高祖之讨侯景，文育与杜
僧明为前军，克兰裕，援欧阳𬱟，皆有功。高祖破蔡路
养于南野，文育为路养所围，四面数重，矢石雨下，所
乘马死，文育右手搏战，左手解鞍，溃围而出，因与杜
僧明等相得，并力复进，遂大败之。高祖乃表文育为
府司马。李迁仕之据大皋，遣其将杜平卤入灨石鱼
梁作城，高祖命文育击之，平卤弃城走，文育据其城。
迁仕闻平卤败，留老弱于大皋，悉选精兵自将，以攻
文育，其锋甚锐，军人惮之。文育与战，迁仕稍却，相持
未解。会高祖遣杜僧明来援，别破迁仕水军，迁仕众
溃，不敢过大皋，直走新淦。梁元帝授文育假节、雄信
将军、义州刺史。迁仕又与刘孝尚谋拒义军，高祖遣
文育与侯安都、杜僧明、徐度、杜棱筑城于白口拒之，
文育频出与战，遂擒迁仕。高祖发自南康，遣文育将
兵五千，开通江路。侯景将王伯丑据豫章，文育击走
之，遂据其城。累前后功，除游骑将军、员外散骑常侍，
封东迁县侯，邑五百户。高祖军至白茅湾，命文育与
杜僧明常为军锋，平南陵、鹊头诸城。及至姑孰，与景
将侯子鉴战，破之。景平，授通直散骑常侍，改封南移
县侯，邑一千户，拜信义太守，累迁南丹阳、兰陵、晋陵
太守，智武将军、散骑常侍。高祖诛王僧辩，命文育督
众军会世祖于吴兴，围杜龛，克之。又济江袭会稽太
守张彪，得其郡城。“及世祖为彪所袭，文育时顿城北
香岩寺，世祖夜往趋之，因共立栅。”顷之，彪又来攻，文
育悉力苦战，彪不能克，遂破平彪。高祖以侯瑱拥据
温州，命文育讨之。仍除都督南豫州诸军事、武威将
军、南豫州刺史。率兵袭湓城，未克。徐嗣徽引齐寇渡
江，据芜湖，诏征文育还京，嗣徽等列舰于青墩，至于
七矶，以断文育归路。及夕，文育鼓噪而发，嗣徽等不
能制。至旦，反攻嗣徽。嗣徽骁将鲍砰独以小舰殿军，
文育乘单舴艋与战，跳入舰，斩砰，仍牵其舰而还。贼
众大骇，因留船芜湖，自丹阳步上。时高祖拒嗣徽于
白城，适与文育大会，将战，风急。高祖曰：“兵不逆风。”文育曰：“事急矣，当决之，何用古法。”抽槊上马而进，众军
从之。风亦寻转，杀伤数百人。嗣徽等移营莫府山，文
育徙顿对之。频战功最。加平西将军，进爵寿昌县公，
并给鼓吹一部。广州刺史萧勃举兵逾岭，诏文育督
众军讨之。时新吴洞主余孝顷举兵应勃，遣其弟孝
劢守郡城，自出豫章，据于石头。勃使其子孜将兵与
孝顷相会，又遣其别将欧阳𬱟顿军苦竹滩，傅泰据
墌口城，以拒官军。官军船少，孝顷有舴艋三百艘，舰
百馀乘，在上牢，文育遣军主焦僧度、羊柬潜军袭之，
悉取而归，仍于豫章立栅。时官军食尽，并欲退还，文
育不许，乃使人间行遗周迪书，约为兄弟，并陈利害。
迪得书甚喜，许馈粮饷。于是文育分遣老小，乘故船
舫沿流俱下，烧豫章郡所立栅伪退。孝顷望之大喜，
因不设备。文育由间道兼行，信宿达芊韶。芊韶上流
则欧阳𬱟、萧勃，下流则傅泰、余孝顷。文育据其中间，
筑城飨士，贼徒大骇，欧阳𬱟乃退入泥溪，作城自守。
文育遣严威将军周铁虎与长史陆山才袭𬱟，擒之。
于是盛陈兵甲，与𬱟乘舟，而䜩，以巡傅泰城下，因而
攻泰，克之。萧勃在南康闻之，众皆股栗，莫能自固。其
将谭世远斩勃欲降，为人所害。世远军主夏侯明彻
持勃首以降。萧孜、余孝顷犹据石头，高祖遣侯安都
助文育攻之，孜降，文育孝顷退走新吴。广州平，文育
还顿豫章，以功授镇南将军、开府仪同三司、都督江、
广、衡、交等州诸军事、江州刺史。王琳拥据上流，诏命
侯安都为西道都督，文育为南道都督，同会武昌，与
王琳战于沌口，为琳所执，后得逃归，语在《安都传》。寻
授使持节、散骑常侍、镇南将军、开府仪同三司、寿昌
县公，给鼓吹一部。及周迪破余孝顷，孝顷子公飏、弟
孝劢犹据旧栅，扇动南土。高祖复遣文育及周迪、黄
法𣰰等讨之。豫章内史熊昙朗亦率军来会，众且万
人。文育遣吴明彻为水军，配周迪运粮，自率众军入
象牙江，城于金口。公飏领五百人伪降，谋执文育。事
觉，文育囚之，送于京师，以其部曲分隶众军，乃舍舟
为步军，进据三陂。王琳遣将曹庆帅兵二千人以救
孝劢，庆分遣主帅常众爱与文育相拒，自帅所领径
攻周迪、吴眀彻军，迪等败绩，文育退据金口。熊昙朗
因其失利，谋害文育以应众爱。文育监军孙白象颇
知其事，劝令先之，文育曰：“不可。我旧兵少，客军多，若
取昙朗，人人惊惧，亡立至矣，不如推心以抚之。”初，周
迪之败也，弃船走，莫知所在。及得迪书，文育喜，赍示
昙朗，昙朗害之于座，时年五十一。高祖闻之，即日举
哀，赠侍中、司空，谥曰忠愍。初，文育之据三陂，有流星
坠地，其声如雷，地陷方一丈，中有碎炭数斗。又军巿
中忽闻小儿啼，一巿并惊，听之，在土下。军人掘得棺，
长三尺，文育恶之。俄而迪败，文育见杀。天嘉二年，有
诏配享高祖庙庭。子宝安嗣。